Sexpo

Sexpo-säätiö toimii seksuaalisuuden ja ihmissuhteiden asiantuntijana. Toiminta jakautuu Sexpo-säätiön ja säätiön omistaman Sexpo-palvelut osakeyhtiön alle. 

Säätiö tarjoaa valtakunnallisesti ilmaista seksuaalineuvontaa ja tekee vaikuttamistyötä. Säätiön alaisuudessa toimii myös vuonna 2018 toimintansa aloittanut SeriE lapsikohteisuuden osaamiskeskus. 

Osakeyhtiöön kuuluvat seksuaalisuuden ja ihmissuhteiden aihepiiriin liittyvät koulutus- ja asiantuntijapalvelut. Sexpo kouluttaa seksuaalikasvattajia, -neuvojia ja -terapeutteja sekä kliinisiä seksologeja. Sexpo-palvelut tarjoaa myös erilaisia tilauskoulutuksia ja järjestää alumnitoimintaa Sexpossa opiskelleille.  

Sexpo on SOSTEn jäsen.

Säätiön toiminnanjohtaja on Patricia Thesleff ja säätiön hallituksen puheenjohtaja Anni Karnaranta

 Historia 
Sexpo perustettiin Seksuaalipoliittisena yhdistyksenä vuonna 1969. Sen perustaminen katsottiin tarpeelliseksi, jotta Yhdistys 9:n aloittama seksuaalipoliittinen keskustelu jatkuisi ja toteutuisi omalla, puoluepoliittisesti sitoutumattomalla areenallaan.Sundell, H: "Oikealla asialla oikeaan aikaan. Sexpo 1969-2014". Sexpo-säätiö, 2014, sivu 24–25 Vuonna 1997 Sexpo säätiöitiin toiminnan ammatillisten edellysten kehittämiseksi. 

Seksuaalineuvonta-asema aloitti toimintansa myös vuonna 1969. Aseman päämääränä oli antaa asiallista tietoa ja neuvontaa seksuaalisuuteen liittyvissä kysymyksissä. Se myös pyrki luomaan aktiivista yhteistyötä muiden saman toimintakentän neuvonta- ja hoitopaikkoihin. Nykyään Sexpon yhteistyökumppaneina on niin kansallisia kuin kansainvälisiäkin alan toimijoita. 

Sexpon toiminta rahoitetaan koulutus- ja konsultaatiotoiminnan tuotoilla, STEAn ja oikeusministeriön toiminta-avustuksella.

 Tavoitteet ja periaatteet 
Sexpo-säätiön säännöissä määritellään säätiön tarkoitukseksi:Sexpo-säätiön säännöt 15.9.2008
 edistää yksilöiden onnellisen, tasapainoisen ja tyydyttävän seksuaalisuuden toteutumista,
 toimia avoimen ja myönteisen seksuaalikulttuurin vahvistamiseksi
 edistää seksuaalista vapautta ja tasa-arvoa,
 jakaa tietoa seksuaalisuudesta sekä niihin liittyvien ongelmien ehkäisystä ja hoidosta, sekä
 tarjota asiantuntijapalveluja seksuaalikysymyksissä.

Sexpo pyrkii lisäämään tietoisuutta Seksuaaliterveyden maailmanjärjestön (World Association for Sexual Health) laatimasta seksuaalioikeuksien julistuksesta sekä toimimaan julistuksen periaatteiden mukaisesti. 

 Toimintamuodot 
Säätiössä: 
 Seksuaalineuvonta: Ilmainen ja valtakunnallinen seksuaalineuvonta tarjoaa seksuaalisuuteen ja ihmissuhteisiin liittyviin kysymyksiin vastauksia kasvokkain, puhelimitse ja verkossa. Neuvontaan voi ottaa yhteyttä nimettömänä, ja kysymyksiin vastaavat koulutetut seksuaalineuvojat.
 Vaikuttamistyö: Sexpo vaikuttaa päättäjiin, julkiseen keskusteluun, ammattilaisten toimintakulttuuriin ja politiikkaan.
 Lapsikohteisuuden osaamiskeskus: Sexpossa toimii oikeusministeriön ja STEAn rahoittama SeriE -lapsikohteisuuden osaamiskeskus, joka tarjoaa tukea henkilöille, joiden seksuaalinen tai romanttinen kiinnostus kohdistuu lapsiin. SeriEn maksuttomaan matalan kynnyksen tukipalveluun on mahdollista hakeutua nimettömästi. Toiminnalla pyritään ennaltaehkäisemään lapsiin ja nuoriin kohdistuvia seksuaalirikoksia. SeriEstä käsin koordinoidaan myös pääkaupunkiseudulla toimivien sosiaali-, terveys- ja rikosseuraamusalan ammattilaisten SeriE-verkostoa sekä valtakunnallista Seri-verkostoa. 

Osakeyhtiössä: 
 Sexpo järjestää koulutuksia seksuaalisuuden ja ihmissuhteiden aihepiireissä 50 vuoden kokemuksella. Koulutuksien lähtökohtina ovat monimuotoisuus, seksuaalioikeudet ja myönteinen näkökulma seksuaalisuuteen. Seksologian ammatillinen täydennyskoulutus mahdollistaa opiskelun seksuaalineuvojaksi, seksuaalikasvattajaksi, seksuaaliterapeutiksi ja kliiniseksi seksologiksi. 
 Ammatillisten täydennyskoulutusten lisäksi Sexpo järjestää lyhytkestoisia, ammatillista osaamista tukevia koulutuksia.
 Sexpo-säätiön omistama Sexpo-palvelut oy on yhteiskunnallinen yritys. 

Lisäksi Sexpo osallistuu tutkimuksiin ja kansainväliseen yhteistyöhön, tuottaa julkaisuja ja koulutusmateriaalia sekä pitää yllä seksologian alan kirjastoa.

 Lähteet 

 Aiheesta muualla 
 Sexpon verkkosivut
 SeriE - lapsikohteisuuden osaamiskeskuksen verkkosivut

Luokka:Suomalaiset sosiaali- ja terveysjärjestöt
Luokka:Seksuaalisuus
Luokka:Seksuaalipolitiikka